月夜泛舟
作者：李流謙
朝代：宋

paragraphs: 苦雨連日夜，佳月遭薄蝕。
晚風散積靄，水天忽改碧。
江臯放幽步，露下襟袂濕。
劃然湖海興，如驥不受勒。
扁舟繫枯柳，漁子眠已熟。
喚起勿作難，解纜破秋色。
移我坐空曠，四顧竦毛骨。
山空木葉脫，岸斷石脚出。
舍舟訪鄰叟，醉卧不納客。
何必見安道，意行無適莫。
書生亦底事，忍凍犯蛟窟。
可憐窮事業，坐恐清景失。
歸來定何得，索酒更深酌。
上士不言喻，下士笑局局。
太白下羌江，蘇仙遊赤壁。
風流共一時，作詩記今夕。